J. Brocka, poslanec: (2008-04-03):
Ale teraz k bodu, ktorý si dovolím v mene poslancov klubu Kresťanskodemokratického hnutia dať do vašej pozornosti, dámy a páni. Demografický vývoj je téma, o ktorej v tejto sále posledné mesiace diskutujeme a hovoríme veľmi často, niekedy z podnetu poslancov, niekedy z podnetu vlády, najmä v súvislosti s jeho dôsledkami na dôchodkový systém, s jeho nepriaznivými dôsledkami na situáciu v I. pilieri, na situáciu v Sociálnej poisťovni a, samozrejme, na veľmi nepriaznivú situáciu v nasledujúcich rokoch. To, že je demografický vývoj nepriaznivý a že je veľmi zlý, to už dnes nikto nespochybňuje. Prejavuje sa to tak, že sa rodí stále menej detí, menej mladých ľudí sa sobáši a často sa v tejto súvislosti argumentuje, že to je preto, že rodiny, mladí ľudia žijú v zlej sociálnej situácii, a preto sa takto správajú. Ja si myslím, že to je len sčasti pravda, ale nebudem teraz rozoberať tento problém, čím to ešte je spôsobené. Chcem skôr povedať, že môžeme, je to tak v tom prípade, ak je dôvodom horšia sociálna situácia, tak je priestor pre vládu, je priestor pre poslancov, že môžeme túto situáciu zlepšiť, môžeme navodiť spravodlivejšie prostredie pre rodiny s deťmi, pre mladých ľudí a v takomto duchu a v tomto zmysle skupina poslancov za Kresťanskodemokratické hnutie predložila novelu zákona o daniach z príjmov. Aj vláda sa niektorými opatreniami usilovala riešiť tento problém. Myslím si, že niekedy to nebolo dostatočné alebo to bolo málo, alebo boli prípady, keď to bolo skôr kontraproduktívne. Ako príklad chcem spomenúť výraznú podporu zo strany spoločnosti a štátu prvému dieťaťu. Výraznú podporu len na prvé dieťa, na tie ostatné podpora na tej istej úrovni, ako bola pred rokom, pred dvomi aj pred tromi. My chceme touto novelou reagovať na nepriaznivú sociálnu situáciu výraznej časti rodín s deťmi, mladých ľudí, ktorí si zakladajú rodiny a tiež podporujeme snahu, ak je to úprimná snaha vlády, zvýšiť mieru medzigeneračnej solidarity v spoločnosti. Solidarity jednotlivcov s rodinami, solidarity bezdetných s tými, čo sa starajú o nezaopatrené detí, solidaritu bohatých s chudobnými prostredníctvom opatrení daňovej legislatívy. Navrhujeme to aj preto, lebo dnes sa profit z vysokého ekonomického rastu na Slovensku neprenáša na všetky skupiny občanov rovnako a v spravodlivej miere. A oprávnene sa môžu považovať za poškodených tí, ktorí zodpovedne prispievajú aj k budúcemu ekonomickému rastu krajiny, pracujúci rodičia, ktorí zároveň vychovávajú svoje deti a pripravujú ich zodpovedne na povolanie. Od generácie detí a mladých ľudí bude závisieť budúci ekonomický vývoj a rast, ale tiež budúcnosť dôchodkového systému na Slovensku. Preto navrhujeme v rámci nepriamej podpory rodín s deťmi zvýšiť daňový bonus na druhé a každé ďalšie dieťa do 18 rokov veku zo sumy 6 480 korún na 12 960 korún. To znamená, zvýšenie tejto sumy o 100 %, alebo inými slovami o 540 korún na každé dieťa, druhé a ďalšie, mesačne. Toto opatrenie, keďže navrhujeme účinnosť zákona od 1. januára budúceho roka, nebude mať dopad na rozpočet v tomto roku aj v súlade, v zhode s Legislatívnymi pravidlami Národnej rady, bude určite vhodnou reakciou v prípade zavedenia eura na Slovensku od januára budúceho roka. Lebo práve tieto skupiny alebo táto skupina občanov sú tí, ktorí, ak niekto bude ohrozený z prijatia eura od 1. januára budúceho roka, tak to budú práve rodiny s viacerými deťmi a určite aj vláda nakoniec bude musieť prijať nejaké kompenzačné opatrenia voči tým, ktorých sa nepriaznivo táto situácia dotkne. Zvýšený daňový bonus je obmedzený vekom dieťaťa. Navrhujeme túto hranicu 18 rokov, keďže si uvedomujeme vplyv tohto opatrenia na štátny rozpočet, tak navrhujeme, aby sa to netýkalo tých starších, u ktorých je predpoklad, aj tí, ktorí študujú napríklad a pripravujú sa na povolanie, tak už si môžu aj sami svoju situáciu zlepšiť napríklad vlastnou prácou. Druhé opatrenie, ktoré je obsahom tohto návrhu, sú daňové prázdniny pre manželov v roku uzavretia prvého manželstva. Daňový bonus si môže uplatniť každý zo zamestnaných manželov v sume 19 tisíc korún, čo odpovedá zníženiu daňového základu o 100 tisíc korún. To znamená, pri dnes 19-percentnej dani, rovnej dani, každý z manželov, ak je zamestnaný alebo si o túto sumu o 19 tisíc korún zníži svoju daň, alebo, ak je zamestnaný za nižší príjem, tak v tom prípade daňový úrad alebo štát mu túto sumu uhradí v roku uzavretia manželstva. Že prvé manželstvo, tak to preto, lebo chceme podporovať zodpovedné správanie a nechceme, aby sa tieto opatrenia zneužívali. Preto sú viazané na prácu. Aj daňový bonus na dieťa, že sa nedá zneužiť tými, ktorí sa vyhýbajú práci, majú len deti a chcú žiť zo sociálnych dávok. Toto opatrenie sa ich nijakým spôsobom nedotkne. Tento návrh, daňové prázdniny pre manželov, je istým doplnkovým opatrením pri podpore alebo pri snahe zabezpečiť bývanie mladým ľuďom v kombinácii s už existujúcimi nástrojmi podpory mladých ľudí a rodín s deťmi, či cez Štátny fond rozvoja bývania, či cez Štátny fond pre začínajúcich pedagógov, či cez stavebné sporenie a štátnu prémiu alebo cez bonifikáciu hypotekárnych úverov a podobne. Tieto naše návrhy čiastočne odstraňujú znevýhodnenie najmä rodičov viacdetných detí, to v prípade daňového bonusu na druhé a ďalšie dieťa, ktorých životná úroveň je spravidla nižšia aj v čase starostlivosti o nezaopatrené deti a je nižšia i v čase poberania napríklad dôchodkových dávok. Pri existencii priebežného I. dôchodkového piliera často tak sa zamestnané deti z viacdetných rodín solidarizujú cez svoje odvody s inými ako s vlastnými rodičmi. Návrh podpory rodín cez daňovú legislatívu je sociálne spravodlivejší aj k daňovníkom, pretože nemôže nastať situácia ako v prípade pomoci či podpory prostredníctvom štátnych sociálnych dávok, že chudobnejší podporujú bohatších. To je napríklad ten známy prípad vianočného príspevku, že ak niekto s nízkym príjmom platí daň štátu a jeho príjem na hlavu je nižší ako napríklad u mnohých dôchodcov, ktorých príjem je vyšší a oni dostávajú od štátu ešte aj takýto príspevok. Táto úprava je v súlade s našou ústavou, aj s medzinárodnými dohodami. Ak si niekto spomína na opatrenie, čo sa týka mladomanželskej pôžičky, na tú mladomanželskú pôžičku z bývalého komunistického režimu, lebo už som takú otázku dostal, že vtedy to bolo 30 tisíc a vy tu navrhujete 19 tisíc krát dva, že čo to je za tie roky. Chcem povedať, vtedy to bola pôžička, ktorú mladomanželia alebo manželia museli štátu vrátiť. Znižovala sa im a odpisovala sa im podľa počtu narodených detí. Toto nie je vlastne pôžička, toto je nižšia daň. Tú jednoducho štát nepožičiava, ale tí, ktorí pracujú, budú platiť štátu nižšiu daň. Prijatie tohto návrhu bude mať dopad aj na rozpočet. Netajíme sa tým. Jeho presnú výšku však nie je možné špecifikovať, o koľko sa na jednej strane znížia daňové príjmy a o koľko sa zvýšia výdavky štátneho rozpočtu v prípade zápornej dane, pretože nevieme, aký počet daňovníkov využije uvedenú možnosť daňovej úľavy a tiež nám nie sú dostupné presné údaje o výške odvedených daní podľa konkrétnych rodín s deťmi, prípadne výška príjmu sobášiacich sa manželských párov na Slovensku. Ale sme presvedčení, že pri súčasnom výraznom raste daňových príjmov to štátny rozpočet, ani rozpočty obcí nijako neohrozí. Dámy a páni, ďakujem za podporu nášho dobrého návrhu. (Potlesk.)